
„Въведение в европейското юридическо пространство”

ВЪВЕДЕНИЕ
През  20-ти и 21-ви век глобализацията на обществените  и икономическите връзки и огромното развитие на електронните средства за информация,както разбира се и свободата на движение на хора,стоки,услуги и капитали в Европейския Съюз, постепенно доведе до увеличаване на движението на отделните граждани и международните търговски и облигационни връзки,както между физическите,така и между юридическите лица, находящи се на територията на Европейския съюз.Браковете и съвместното съжителство между граждани от различна националност се увеличават ежедневно,какъвто е случаят и с използването на стоки и услуги ,произведени в други държави.Като очакван резултат възникват и множество спорове между отделните икономически субекти на територията на ЕС.Наличието на трансграничен,международен елемент допълнително усложнява задачата на съдебните власти във всяка държава членка при разрешаването на правните спорове,като все повече се повдигат и въпросите с достъпа до правосъдие и самият характер на съдебния процес като цяло.За никого от нас не е спорно,че голяма част от гражданите на България пътуват в Европейския съюз било с цел развлечение,било с цел упражняване на търговска дейност и сключване на договори,а също така голяма част от тях сключват бракове или от фактическите им връзки се раждат деца.Всеки гражданин-бил той потребител- закупил стока или услуга лично или с помощта на електронната търговия,или търговско дружество,на което му се налага с оглед съвременните методи на комуникация и транзакции да влиза във взаимоотношения с други търговци от Европа,в един момент би имал нужда от познания за това, ако се стигне до спор с контрагента, му кой съд ще бъде компетентен да го разгледа,какви правила ще прилага този съд,но най важно-ако решението е в негова полза,а ответникът е с местожителство в друга държава членка,как това съдебно решение да бъде ефективно изпълнено.И още нещо-зачестиха случаите,при които дори при чисто вътрешни национални спорове между страни в една и съща държава членка,в рамките на процеса,предвиждайки евентуално неблагоприятният изход от делото,една от страните по спора премества активите си в друга държава членка.С края на съдебния процес кредиторът се изправя пред редица трудности,свързани с ефективното принудително изпълнение на решението. Всичко това неминуемо прави икономическите субекти все по предпазливи,а оттам увеличава постепенно неплатежоспособността и несъстоятелността като ефект,който в крайна сметка води и до ограничаване на свободното движение.Тези обстоятелства насочиха постепенно Европейският съюз към идеята за създаване на едно общо европейско юридическо пространство,в което всеки гражданин на държава членка ще може спокойно да упражнява правата и свободите си,без да изпитва притеснение от евентуални усложнения,а също така при контактите си с партньори или търговци от други държави членки ще може да разчита на ефективно,предвидимо и ускорено европейско правораздаване.Тази цел обаче не е лесно постижима, доколкото правосъдието винаги е било една от областите, обхванати най пълно от държавния суверенитет и никоя държава членка не  е желаела лесно да отстъпи част от него на Европейския съюз или на неговите институции. Независимо от това обаче в исторически план идеята за свободата на движение на хора,стоки,услуги и капитали и свързаното с нея Европейско юридическо пространство постепенно преодоляха консерватизма на отделните държави и понастоящем всички ние като граждани на съюза имаме възможността да участваме лично в този процес.             
Той започва още с Договора от Париж от 18.04.1951год за създаването на Европейската общност за въглища и стомана и двата Договора от Рим от 25.03.1957год за създаването на Европейската икономическа общност и на Евроатом,които учредиха три отделни европейски общности,основани на икономически принципи.Още от самото начало на създаването на общностите свободата на движение на хора,стоки,услуги и капитали е включена като тяхна основна част .Така чл.220 от Договора за ЕИО посочва ,че „Държавите членки ще влизат в преговори една с друга, за да осигурят в полза на своите граждани опростяването на формалностите,свързани със взаимното признаване и изпълнение на съдебните решения”.Тази разпоредба се отличава от общия дух на Договора,тъй като не Общността като цяло и не чрез Регламенти и Директиви като европейски нормативни актове,а Държавите членки ще преговарят за постигането на тази цел.Ясно осъзнавайки необходимостта от подобни мерки,които да гарантират нормалното функциониране на вътрешния пазар,европейските държави се насочват към сключването на международен договор- конвенция,която както да постави началото на процеса по хармонизиране,така и да гарантира суверенитета на Държавите членки в тази толкова деликатна област.Така била подписана и Брюкселската Конвенция от 27.09.1968год за подведомствеността, подсъдността, признаването и изпълнението на съдебни решения по граждански и търговски дела.Тази конвенция била завършена на 03.06.1971год с подписването на Люксембургския протокол, оправомощаващ Европейският Съд в Люксембург да дава задължително тълкуване на нейните разпоредби.Приложното поле на Брюкселската конвенция от 1968год е изцяло насочено към искове,свързани със вземания,права и собственост върху обекти с материална стойност,като изключва например въпросите, свързани с брака и неговото прекратяване.В географски аспект тя се прилага на територията на всички Държави членки от ЕС,като и спрямо Държавите членки на ЕФТА/Европейската Асоциация за свободна търговия/, съгласно разпоредбите на Конвенцията от Лугано от 16.09.1988год/а това са Швейцария,Исландия и Норвегия/. Единният Европейски Акт от 1.07.1987год  не се отнася директно до съдебното сътрудничество,но подготвя предпоставките за сключване на Маастрихтския договор. Последният,сключен на 07.02.1992год и в сила от 01.11.1993год поставя началото на един важен етап от създаването на Европейското юридическо пространство.Той поставя основите на Европейският съюз,създавайки стълбове на политики в Съюза,третия от които е наименован  „Правосъдие и вътрешни работи”,включен в част VІ на Договора за създаване на Европейския съюз,наред с първия стълб-за съществуващите първоначално три общности и втори стълб-за общностната политика в областта на външните работи и сигурността.Европейската икономическа общност, създадена с договора от Рим,продължава да съществува като такава,но само с икономическа насоченост.В третия стълб продължават да съществуват същите общностни инструменти,но с различно значение. Между-правителственият подход,който се характеризираше с преговори между държавите членки,бе заменен от общностен метод,съвместно с Комисията с насоченост към съдебното сътрудничество и изискването за вземане на решения с единодушие в Съвета.Ролята на Европейския съд на справедливостта в Люксембург не била ясно дефинирана и подлежала на преговори,по идентичен начин както при подписването на конвенции,които стават основните правни инструменти в третия стълб.След договора от Маастрихт са подписани няколко конвенции -свързани с процедурите по несъстоятелността –от 23.11.1995год,за връчването на книжа и съобщения по граждански дела-от 26.05.1997год,за признаването и изпълнението на съдебни решения по брачни дела и дела,свързани с родителска отговорност от 29.05.1998год,никоя от които конвенции не била ратифицирана от всички държави членки към влизането в сила на договора от Амстердам.             
Договорът от Амстердам бе подписан на 02.10.1997год и влезе в сила на 01.05.1999год.Той по никакъв начин не променя структурата на съюза,определена от Маастрихтския договор,но утвърждава още по силно значението на Европейското юридическо пространство и го снабдява с няколко много ефективни инструмента.Чрез няколко допълнения към Договора за ЕС е дадена много по ясна дефиниция на главата свързана с Правосъдие и Вътрешен ред.Третият стълб бе ограничен считано от влизането в сила на договора до сътрудничество в областта на наказателното право между полицейските и съдебните органи.Бяха създадени нови правни инструменти като рамковите решения и решенията,които замениха далеч по не ефективните конвенции в тази област.

Съдебното сътрудничество в областта на гражданското право бе преместено в първия стълб на Договора за ЕС и по този начин придоби общностен характер.То бе обособено в част ІV от договора заедно с въпросите,свързани с „Визи,убежище и имиграция и други политики, свързани със свободното движение на хора”.От влизането в сила на договора от Амстердам правните инструменти в тази област стават регламентите  и директивите,които са директно приложими във всички Държави членки.По този начин настъпва и промяна  в предходно подписаните конвенции,които се трансформират в регламенти и директиви на общностното право.”Правосъдие и вътрешен ред” като цяло се превръща в стълб,подлежащ на по голям съдебен и демократичен контрол.Чл.35 от Договора за ЕО и чл.68 от Договора за ЕС установят по прецизен начин компетентността на Европейският съд на справедливостта в ярък контраст с предходната ситуация.

След договора от Амстердам, вече 4 текста от него са свързани с съдебното сътрудничество по граждански и търговски дела-чл.61,чл.65,чл.67 и 68.Първият посочва, че „с оглед установяване на пространството на свобода, сигурност и правосъдие, Съветът ще приема актове в областта на съдебното сътрудничество по граждански дела” ,предвидени в чл.65 от Договора. Последният текст постановява, че „мерките в областта на гражданското съдебно сътрудничество ,които имат трансгранично приложение се взимат в съответствие с чл.67,дотолкова доколкото са необходими за нормалното функциониране на вътрешния пазар”. Те по конкретно ще включват подобряване и опростяване на системата за трансгранично връчване на книжа от юридически и не-юридически характер; сътрудничество в областта на събиране на доказателства; признаване и изпълнение на съдебни решения по граждански и търговски дела ;въвеждане на съвместимост от правила ,приложими в Държавите членки, отнасящи се до конфликта на закони и юрисдикции ;премахване на пречките пред нормалното функциониране на гражданското съдопроизводство, като при необходимост се въвеждат съвместимост на процесуални правила, приложими в Държавите членки.Чл.67 предвижда последователно два режима за взимане на решение –първият по време на транзитния период от 5 години, след влизането в сила на Договора от Амстердам /01.05.1999/, Съветът ще взима решения с единодушие по предложение на Комисията или по инициатива на Държава членка и след консултация с Европейския парламент; След края на този пет годишен период ,Комисията си връща ”монопола” за инициативи, но следва да разглежда всяко предложение от Държава членка, която желае да го направи. Също така Съветът ще взима решение с единодушие, след консултация с Европейския парламент с оглед приложение на взетото решение във всички области на глава ІV от Договора или до някои от тях.Чл.68 от Договора предвижда специални условия за прилагането на чл.234 ,свързан с отправянето на преюдициални запитвания до Европейския съд по справедливостта .Само национален съд , който се явява последна инстанция по делото според вътрешното право на Държавата членка има право да се обърне към Европейския съд за тълкуване на въпрос от част ІV от договора или относно действителността на акт, основан на тази материя ,ако счита, че решение по този въпрос ще позволи на националния съд да постанови своя акт. Това разрешение е различно от възприетото в Люксембургския протокол от 03.06.1971год ,свързан с тълкуването на Брюкселската конвенция от 1968год.Разбира се с Договора от Амстердам хармонизирането на съдебното сътрудничество от гледна точка на географското му приложение претърпя няколко изключения. От една страна Дания, а от друга Великобритания и Ирландия договориха отделни протоколи, съгласно които тяхното участие /особено на Дания/  в актовете за съдебното сътрудничество не е пълноценно.  Дания на практика не участва в приложението на мерките съгласно част ІV от Договора и не е обвързана от тях. Тя може, разбира се, по всяко време в съответствие с конституционните си разпоредби да заяви, че не желае повече да се ползва от привилегиите, дадени й с протокола,както стори това по отношение на Регламент №44/2001год, считано от 01.07.2007год. В допълнение никоя от мерките,посочени в глава ІV от договора не е приложима към Великобритания и Ирландия,освен ако не бъде получена писмена нотификация от Председателя на Съвета в рамките на тримесечен период след представянето пред Съвета на предложение или инициатива в тази област. На практика Великобритания и Ирландия избраха да участват в повечето от приетите инструменти и актове в областта на съдебното сътрудничество по граждански и търговски дела след 01.05.1999год и те са приложими спрямо тях.

ПЛАНЪТ ЗА ДЕЙСТВИЕ ОТ  ВИЕНА      
Съветът и Комисията приеха на 03.12.1998год на Европейският съвет във Виена план за действие, свързан с оптималните методи за приложение на разпоредбите на Договора от Амстердам, насочени към създаването на зона за свобода, сигурност и правосъдие .С този план бе одобрено откриването на нови дейности в областта правосъдие и вътрешни работи и определянето на специфична рамка за бъдещи дейности, свързани със създаването на Европейското юридическо пространство. Този план за действие е насочен да гарантира на европейските граждани еднакъв достъп до правосъдие и да ускори сътрудничеството между съдебните органи. Подчертана е и необходимостта от създаване на Европейска съдебна мрежа, за да се насърчат контактите между юристите в рамките на Общността.  
Заключенията на Европейския Съвет в Тампере от 15 и 16 октомври 1999год за първи път ясно показват решимостта на Държавните глави на Държавите членки да превърнат Европейския Съюз в пространство на свобода, сигурност и правосъдие, използвайки възможностите ,предоставени от Договора от Амстердам.  Бяха насърчени европейските институции в тази насока, както и поставени амбициозни цели,като осигуряването на свободата, включваща   както правото да се движиш свободно в рамките на Съюза ,така и то да бъде реализирано в условия на еднакъв достъп до правосъдие на гражданите до съдилищата във всяка Държава членка, по начин съответен на достъпа до правосъдие в собствените им държави. Но това, което е най важно от заключенията на Европейският съвет в Тампере, е поставянето на „принципа на взаимното признаване” като основополагащ камък на съдебното сътрудничество по граждански и наказателни дела в рамките на Съюза, който е приложим по отношение на всички видове съдебни актове, постановявани от съдилищата в Държавите членки.Що се отнася до гражданското сътрудничество идеята е да се намалят междинните процедури /екзекватурата/, изискващи се за признаване и изпълнение на съдебно решение в друга Държава членка ,и дори същите да бъдат премахнати що се отнася до исковете с малък материален интерес, както и до определени брачни дела, свързани с развод, издръжка и родителски права, така че решенията в тези сфери да се признават автоматично. Европейският Съвет изиска от Комисията и Съвета да приеме от Декември 2000год програма от мерки,насочени към приложението на този принцип, както и да подготви ново процесуално законодателство за трансгранични случаи с оглед подобряване на съдебното сътрудничество и опростяването му, най вече в областта на привременните мерки, събирането на доказателства, заповедите за плащане и разумната продължителност на процедурите. В областите, които към момента са били обхванати от сътрудничеството, целта е да се намалят междинните мерки чрез ограничаване на условията за непризнаване  и не изпълнение на съдебните решения, засилване на техния ефект в замолената Държава /установявайки принудително изпълнение включително чрез налагането на обезпечителни мерки/,дори премахвайки  контрола,извършван от съдия в замолената държава , с оглед да се осигури свободно движение на националното съдебно решение, по същия начин ,както ако бе постановено в Държавата членка, в която се търси неговото признаване и изпълнение. Посочени са също така и мерките, които подкрепят принципа на взаимното признаване -минимални процесуални изисквания  се въвеждат,с цел да се засили взаимното доверие между съдебните системи на Държавите членки да подготвят основите за процеса,засилвайки ефективността на принудителното изпълнение на съдебните решения в различните държави членки чрез откриване собствеността и имуществото на длъжника,подобряване на  съдебното сътрудничество като цяло/съдебна мрежа по граждански дела,събиране на доказателства,достъп до правосъдие,стандартизация на процесуалните и материалните закони/.
Договорът от Ница,подписан на 25.02.2001год и влязъл в сила на 01.02.2003год постигна забележим напредък и промяна в системата на съдебното сътрудничество.В тази област той постави края на транзитния период ,започнал с договора от Амстердам и конструира квалифицирано мнозинство при взимането на решения и съвместни решения между Съвета и Парламента.Въпреки това въпросите, свързани със семейното право все още се вземат с единодушие при приемането на решения.Държавите членки губят своето право на инициатива наред с Комисията.По време на действието на договора от Ница бяха приети сравнително голям брой регламенти в областта на съдебното сътрудничество.На първо място в семейното право бе приет Регламент №1347/2000год от 29.05.2000год за подсъдността, признаването и изпълнението на съдебни решения по брачни дела и по дела,свързани с родителска отговорност,известен като Регламент Брюксел ІІ,както и Регламент №2201/2003год от 27.11.2003год за подсъдността, признаването и изпълнението на съдебни решения по брачни дела и по дела, свързани с родителска отговорност, известен като Регламент Брюксел ІІ бис,който отменя предходния регламент,считано от 01.03.2005год. Най-емблематичният Регламент, разбира се, е Регламент №44/2001год от 22.12.2000год за подсъдността,признаването и изпълнението на съдебни решения по граждански и търговски дела, известен повече като Регламент Брюксел І.Той замести действащата Брюкселска конвенция от 27.09.1968год,която продължи да действа единствено за Дания до 01.07.2007год.Следва да се отбележи и приемането на Регламент №1348/2000год от 29.05.2000год за връчването в Държавите членки на съдебни и несъдебни книжа и документи в областта на гражданското и търговското право,Регламент №1346/2000год от 29.05.2000год свързан с производствата по несъстоятелност, Регламент №1206/2001год от 28.05.2001год за събирането на доказателства по граждански и търговски дела и Регламент №805/2004год от 21.04.2004год за създаването на Европейско изпълнително основание за неоспорени вземания. Тези общностни регламенти са директно приложими в Държавите членки   и могат да бъдат открити в Официалния журнал на Европейския съюз. Бе приета също така и Директива №2002/8/ЕС от 27.01.2003год за подобряване достъпа до правосъдие в трансгранични случаи чрез установяването на минимален брой правила за правна помощ в подобни случаи и Директива от 29.04.2004год за компенсация на жертвите от престъпления.      

Националните правила не биха могли да разрешат тези спорове по адекватен начин  без помощта на ЕС,поради което и институциите на Общността взеха политическо решение за създаването на Европейско Юридическо пространство,в което европейските граждани са осигурени с еднакъв достъп до правосъдие по такъв начин,че границите между отделните държави-членки не представляват повече пречка нито пред разрешаването на граждански и търговски спорове,нито пред ефективното принудително изпълнение на съдебните решения.

Както заключенията на Европейският Съвет от Тампере 1999год посочват:”В оригиналната Европейска Зона на правосъдие физическите  и юридическите лица няма по никакъв начин да бъдат предпазвани или обезкуражавани от упражняването на техните права от несъвместимостта или сложността на правните или административни правила или процедури в отделните Държави членки.Упражняването на свободата изисква създаването на една оригинална зона на правосъдие,където хората имат достъп до съдилищата и съответните власти във всяка отделна Държава членка по такъв начин както ако това се случва във собствената им страна.Трябва да се постигне по добра съвместимост и повече приближаване на правните норми на отделните държави членки”.
ОСНОВНИ ПРИНЦИПИ И ЕЛЕМЕНТИ

Без какъвто и да било предразсъдък към крайния резултат от проекта за Европейска конституция бъдещата политическа рамка на европейското юридическо пространство по граждански и търговски дела е позната като Хагска програма,която бе одобрена на Европейският Съвет в Брюксел  на 4 и 5 ноември  2005год. Избраната стратегия за изграждането на Европейското юридическо пространство не се основава на приложението на различни политически или правни техники за сближаване/с база различни европейски институции/,но по скоро разчита на действителното ефективно приложение на националните правила.Тя съдържа мерки,насочени към по лесното признаване и изпълнение на съдебните решения от съдилищата в държавите членки в рамките на целия ЕС /принцип на взаимното доверие/.Тези мерки също така са насочени и към подобряване достъпа до правосъдие и улесняване на  процесуалните правила в гражданското и търговското правораздаване,тогава когато става дума за случаи с трансграничен елемент.Те включват подобрение на инструментите на международното частно право-случаи на конфликт на юрисдикции,международни правила за определяне на юрисдикцията;конфликт на материално право;както и подобряване на условията за ефективен достъп до правосъдие-опростяване и ускоряване на процедурите; алтернативни способи за разрешаване на спорове;а също и създаване на инструменти за подобряване на съдебното сътрудничество между държавите членки опростявайки процедурните стъпки в исковото производство,където част от същото ще бъде осъществявано в друга държава членка чрез създаване на регулаторни  институционални инструменти. Всички тези мерки са насочени също така и към чисто вътрешни спорове,при които няма какъвто и да било трансграничен елемент-наблюдаваме понастоящем тенденция към унифициране на вътрешните процесуални правила на държавите членки.             

ПРИДОБИВАНЕ НА ОБЩНОСТЕН ХАРАКТЕР

След влизането в сила на договора от Амстердам от 1999год, настъпи процес на придобиване на общностен характер на въпросите,свързани със съдебното сътрудничество по граждански  и търговски дела/чл.65 от договора/. Той най вече е свързан със следните последици:Прие се Общностен метод на работа-това опрости нормативния процес и издигна ролята на Комисията във водеща.По този начин Европейските институции започнаха да играят далеч по голяма роля в този процес отколкото институциите на самите Държави членки/за разлика от съдебното сътрудничество по наказателни дела/.

Създаде се Европейско законодателство,най вече Директиви и Регламенти,които са пряко приложимо право в отделните държави членки по въпросите,свързани с граждански и търговски спорове,считано от публикуването им в Официалния Журнал на ЕС.По този начин се въведе  и принципа на директната приложимост,без да е необходимо съответните актове да се публикуват и в официалните вестници на всяка една   държава,като всеки гражданин може да се позове на права и/ или задължения,произтичащи от тях,и които нормативни актове имат приоритет пред вътрешното законодателство,което им противоречи/принцип на върховенството/.

По този начин Законодателството на Европейският съюз се интегрира във вътрешното процесуално право на всяка една държава членка и бихме могли да говорим за едно общо Европейско гражданско процесуално право.


В заключение Европейският съвет в Тампере през октомври 1999год въведе принципа на взаимното признаване на съдебните решения като основополагащ камък на съдебното сътрудничество в ЕС и за изграждането на Европейското юридическо пространство,както по граждански,така и по търговски дела.

ОСНОВНИ ХАРАКТЕРИСТИКИ НА ПРИНЦИПА НА ВЗАИМНОТО ПРИЗНАВАНЕ

Характеристиките,които определят принципа на взаимното признаване са най –вече следните:

1.Зачитане на многообразието на вътрешните национални правила

2.Взаимното доверие между съдебните власти от различните правни системи.

3.Динамичният характер на идеята за взаимното признаване насърчава нуждата от допълнителни мерки, за да се подобри по високото ниво на признаване на съдебните решения.

Ключът към ефективността на принципа на взаимното доверие е наличието на справедлив съдебен процес,в който всяка от страните разполага с равни възможности,както и независимостта на съдията, разглеждащ съдебния процес.Всичко това ,разбира се, се усложнява от разширяването на ЕС и включването на допълнителни страни с разнообразни правни системи,но също така би могло да се преодолее и с активност при обучението,размяна на кадри и внимание към правните новости.    
ЗАЧИТАНЕ НА МНОГООБРАЗИЕТО НА ВЪТРЕШНИТЕ НАЦИОНАЛНИ ПРАВИЛА
С оглед  премахването на пречките пред общия пазар Договорът за ЕИО бе предвидил преди Амстердам хармонизация на правилата,въпреки че трудностите,срещани при приложението на тази стратегия изискваха нов подход.По този начин принципът на взаимното признаване възникна естествено в рамките на приложението на свободата на движение на стоки,и най вече на свободата на движение на услуги и хора.Той възникна като алтернатива на хармонизирането на законодателството,и благодарение на огромните трудности,присъщи на процеса по хармонизирането.Когато приложението на взаимното признаване в рамките на европейското юридическо пространство следваше да настъпи,същата необходимост възникна-нуждата принципът на свободното движение на съдебните решения да замести огромните трудности,присъщи на хармонизирането на правилата.По този начин създаването на общо юридическо пространство зачита особеностите на националните законодателства.В рамките на Европейското юридическо пространство принципът на взаимното признаване предполага,че решенията /без да е задължително да са влезли в сила/, постановени от съд в една държава членка ще бъдат валидни,съобразно вътрешните национални правила и ще бъдат  признавани и изпълнявани във всяка друга Държава членка, без да бъдат преразглеждани по същество от юридическите органи на държавата членка ,в която се търси принудително изпълнение.По този начин съдебните власти на различните държави членки в ЕС са призвани да играят значителна роля в процеса по изграждането на Европейско юридическо пространство.

МНОГООБРАЗИЕ НА НАЦИОНАЛНИТЕ ПРАВИЛА
Още от самото начало Европейското юридическо пространство се е основавало на националните съдебни власти на суверенни държави,всяка със собствени характеристики.Именно съдебните власти на всяка отделна държава упражняват юрисдикционните си правомощия по спорове с „международен” елемент,прилагайки тяхното вътрешно законодателство и/или Общностното право.Както посочва Хагската програма:”Съдебното сътрудничество по граждански дела ще се разширява основавайки се на взаимното доверие и прогресивното развитие на европейската юридическа култура ,на базата на разнообразието на националните правила на държавите членки и на единството на европейското право.”           
Действителният механизъм,който се използва, не поставя под въпрос съществуването и функционирането на националните законодателства/ т.е целта не е да се провери дали постановилият решението съд е действал правилно/,но по скоро използва инструментите за признаване на решенията,постановени от съдилища в други държави /взаимно признаване/ и също така е насочено към координиране на действията на съдебните органи в различните държави.Вероятно една от основните причини за огромното значение на принципа на взаимното признаване в изграждането на Европейското юридическо пространство е точно зачитането на многообразието на националните правила,защото това подобрява юридическото пространство, едновременно с това позволявайки всяка Държава да прилага националното си законодателство.
ВЗАИМНО ДОВЕРИЕ

Значението на взаимното доверие се основава именно на зачитането   на многообразието на националните правила,което има своето място и в принципа на взаимното признаване.Ефективното функциониране на принципа на взаимното признаване изисква действително доверие при приложението на националните правила в някоя друга държава членка.Не- ефективното функциониране на съдебната система,отличаваща се с множество нарушения на основните права или на процесуалните гаранции,ще съставлява пречка за премахването на междинните мерки в държавата,в която се търси принудително изпълнение на съдебното решение и ще подкопае взаимното признаване.

ПРИНЦИПЪТ НА ВЗАИМНОТО ДОВЕРИЕ И ГАРАНЦИИТЕ ЗА ФУНКЦИОНИРАНЕ НА ПРАВОСЪДИЕТО
На този етап е важно да се има в предвид ефектите,произтичащи от съдебното решение,постановено от съдебен орган с определена гаранция за независимост.Съдебното решение следва да отговаря на определени формални и същностни изисквания,насочени към осигуряване на ефективен достъп до правосъдие на страните,които участват и в частност на процесуалното положение на ответника в основното производство.Въпреки това сравнявайки останалите държавни органи,които също прилагат вътрешното законодателство,съдебната власт се характеризира с основното положение на съдията,което гарантира неговата независимост в прилагането на закона към конкретния случай,а също така и положението му на безпристрастен арбитър.Гаранциите за упражняването на правораздавател-ната функция правят принципа на взаимното признаване да възприеме специфично значение,особено когато се прилага по отношение на съдебните решения.
Предизвикателството от разширяването на ЕС.

Едно от най големите предизвикателства пред ЕС през 21 век е последователното разширяване на неговите държави членки.Отделно от обстоятелството,че се разширяват ефектите на съдебните решения и към нови територии,вярно е, че разширяването води  и до усложняване на процеса на изграждането на Европейското юридическо пространство.На първо място така се увеличава разнообразието на националните правила, всяка със собствените си особености и с различно ниво на закрила на правата на гражданите и на гаранциите за справедлив процес.На второ място увеличават се официалните езици на ЕС,което също води до определени  трудности.

Цялостно взаимно признаване ще настъпи тогава,когато съдебното решение има пълен ефект във всички държави членки на ЕС, без да е необходим какъвто и да било преглед на решението,в страната, където се изисква признаване.По този начин съдебното решение ще се признава и изпълнява като решение постановено от съд в тази страна.На кратко за реализирането на този принцип има две основни изисквания-премахване на прегледа на съдебния акт от правораздавателния орган в държава членка и съдебното решение да има еднакъв ефект във всички държави членки.Ето защо и колкото по малко предпоставки за преразглеждане на съдебното решение съществуват за органите на замолената държава,толкова по ефективно става и приложението на принципа на взаимното доверие.По този начин се преодолява и голямото забавяне при принудителното изпълнение на съдебното решение.

Взаимното признаване изисква приемането на серия от допълнителни мерки,които ще улеснят взаимното доверие.Те включват по специално хармонизацията и сближаването на националните законодателства и то особено в областта на процесуалното право.

Когато гражданин или търговско дружество желае да предяви иск с трансграничен елемент,възникват четири основни въпроса:Кой съд ще бъде компетентен да разгледа спора;какво материално право ще прилага този съд;какви процесуални правила ще прилага този съд;каква ефективност ще има постановеното съдебно решение в другите държави членки,т.е как същото ще бъде признато и изпълнено.                  
КОЙ СЪД ЩЕ БЪДЕ КОМПЕТЕНТЕН ДА РАЗГЛЕДА СПОРА?
В последните години Европейският Съюз е насочил основно вниманието си към материята,свързана с международната подсъдност,която е неразривно свързана с въпросите за признаването и изпълнението на съдебните решения/Регламент на Съвета ЕС №44/2001 от 22.12.2000год за подсъдността и признаването и изпълнението на съдебни решения по граждански и търговски дела; Регламент на Съвета ЕС №2201/2031 от 27.11.2003год за подсъдността и признаването  и изпълнението на съдебни решения по брачни дела идела свързани с родителски права и отговорност; Регламент на Съвета и Европейския парламент  №805/2004 от 21.04.2004год за създаването на европейско изпълнително основание по неоспорени вземания; /

КАКВО МАТЕРИАЛНО ПРАВО ЩЕ ПРИЛАГА ТОЗИ СЪД
  
В следствие на Хагската програма се създадоха няколко регламента,свързани с конфликта на закони,които също са свързани със съдебното сътрудничество по граждански  търговски дела-на първо място това е Регламента Рим І за определянето на правила свързани с реализирането на договорна отговорност,както и Регламента Рим ІІ свързан с определянето на правила свързани с реализирането на извъндоговорната отговорност.
КАКВИ ПРОЦЕСУАЛНИ ПРАВИЛА ЩЕ ПРИЛАГА ТОЗИ СЪД
Съдът разглеждащ делото ще прилага процесуалното право на държавата,в която се намира и от която произтича правораздавателната му власт,като се съобразява с разпоредбите на предходно споменатите регламенти,най вече по въпросите на подсъдността и начина на връчване на книжа и съобщения.Въпреки това институциите на общността приемат някои мерки,най вече свързани с подобряване достъпа до правосъдие в трансгранични случаи и процедурните улеснения за водене на искове в други държави членки,които водят до премахване на пречките пред ефективното упражняване на правата на гражданите.

ПОДОБРЯВАНЕ НА УСЛОВИЯТА ЗА ДОСТЪП ДО ПРАВОСЪДИЕ

Институциите на общността са приели задачата да гарантират,че несъвместимостите и сложността на националните законодателства и процесуални правила на различните държави членки,няма да лишат или ограничат гражданите и/или търговските дружества при упражняването на техните права.За да постигне тази цел ЕС е фокусирал вниманието си в три насоки-безплатна правна помощ,опростяване и ускоряване на гражданското съдопроизводство и алтернативни методи за разрешаване на спорове.

БЕЗПЛАТНА ПРАВНА ПОМОЩ

Директивата на съвета от 27.01.2003 до голяма степен улеснява достъпа до правосъдие при трансгранични спорове.Тя осигурява минимални стандарти за свободен достъп до правосъдието,независимо от наличието на финансови пречки или трансграничния характер на спора.Тази Директива предвижда минимални стандарти,които се прилагат към всяка от страните по спора и включва както първоначална помощ при завеждането на иска,с оглед възможността да се постигне спогодба преди внасянето му за разглеждане от съда,а също така правна помощ и представителство пред съдилищата,а също и освобождаване  такси и разноски за производството.

ОПРОСТЯВАНЕ И УСКОРЯВАНЕ НА ГРАЖДАНСКОТО СЪДОПРОИЗВОДСТВО   

Повечето Държави членки са създали опростени и ускорени процедури за случаи в които стойността на иска е под определен размер /процедура по искове с ниска стойност/ или при които длъжникът не оспорва вземането/заповедно производство/.Въпреки това въпросните процедури се различават в отделните държави членки и ЕС цели да установи общи правила за опростени и ускорени производства.Това се налага предвид и факта,че трансграничните случаи не засягат само големите компании,но също така и потребителите и малките и средни предприятия.На първо място чл.5 от Директива 2000/35/СЕ за мерките за предотвратяване закъснялото плащане в търговските отношения , предвижда Държавите членки да осигурят,че изпълнителният титул може да се придобие за не повече от 90 календарни дни,когато вземането не се оспорва от длъжника.По този начин се създадоха и нови два Регламента-първият Регламент №1896/2006год за създаването на Европейска заповед за плащане и вторият-Регламент №861/2007год за създаването на европейска процедура по искове с ниска стойност.

ИНСТРУМЕНТИ ЗА ПОДОБРЯВЯНЕ НА СЪТРУДНИЧЕСТВОТО МЕЖДУ СЪДЕБНИТЕ ОРГАНИ НА РАЗЛИЧНИТЕ ДЪРЖАВИ

Институциите на общността създадоха няколко Регламента насочени към подобряване на сътрудничеството между съдебните органи на държавите членки в Европейския съюз -Регламент №1348/2000 от 29.05.2000год за връчването на съдебни и извънсъдебни книжа по граждански и търговски дела,заменен понастоящем от Регламент №1393/2007год от 13.11.2007год за връчването на съдебни и извънсъдебни книжа по граждански и търговски дела и Регламент №1206/2001год от 28.05.2001год за сътрудничеството между съдилищата на държавите членки при събирането на доказателства по граждански и търговски дела.Тези регламенти съдържат идеята за директно предаване на молбите за връчване на документи или за събиране на доказателства между съдебните органи на всяка държава членка,а централният орган да има само спомагателно и  насочващо въздействие.Въпреки че прякото предаване ускорява процедурите,то в крайна сметка създава и значителни затруднения за съдилищата които искат или получават правна помощ-езикови проблеми,актуализирана информация за съдебните власти компетентни да извършат връчването на документите или събирането на доказателствата; познания на европейските регламенти и институции в тази насока.Създадени са институции и технически механизми, насочени да подобрят съдебното сътрудничество между съдебните власти на Държавите членки и органите на ЕС,осигурявайки различни ресурси и възможности за помощ при подобни действия.

ИНСТИТУЦИИ
Първата стъпка беше създаването на т-нар. Магистрати за връзка съгласно съвместното решение от 22.04.1996год.Те са служители било на Министерството на правосъдието или на съдебната власт,посочени от една държава членка,които са изпратени в друга държава членка да подобрят скоростта и ефективността на сътрудничеството,а също така да допринесат за разпространението на информация за правните и съдебните правила в отделните държави членки и тяхното функциониране. С решение на Съвета от 28.05.2001год под №2001/470/ЕС бе създадена и Европейската съдебна мрежа по граждански и търговски дела/http://ec.europa.eu/civiljustice/, считано от 01.12.2002год.,която включва органи от отделни държави членки /контактни точки/.Тяхната роля е да подобрят достъпа до правосъдие в трансгранични случаи най вече в две посоки: първо оперативна-да подобрят,опростят и ускорят ефективността на съдебното сътрудничество между ДЧ по граждански и търговски дела във всички области,покрити от съществуващите правни инструменти на Общността,както и в онези,в които няма такива;второ-информативна-за гражданите-да се създаде, поддържа  и актуализира база данни от информация,предназначена за обществен достъп.
ТЕХНИЧЕСКИ ИНСТРУМЕНТИ ЗА ПОДКРЕПА НА СЪДЕБНОТО СЪТРУДНИЧЕСТВО
Специално внимание следва да се обърне на Европейския Юридически Атлас по граждански дела,който позволява достъп до огромен обем от полезна информация в тази област /http://ec.europa.eu/ justice_home/judicialatlascivil/html/index_en.htm/.Чрез него е лесно да се открият адресите и компетентността на съответните съдилища в държавите членки,позволявайки лесно и достъпно да се попълват формулярите,както и техният превод и съответно връчване.
НАСОКА КЪМ ХАРМОНИЗИРАНЕ НА ГРАЖДАНСКОТО ПРОЦЕСУАЛНО ПРАВО

Чл.65 от ДЕС споменава за „мерки в областта на съдебното сътрудничество по граждански дела,имащи трансгранично приложение” и „ по този начин необходими за нормалното функциониране на вътрешния пазар”.Независимо от тромавото съдържание на правните разпоредби,Комисията насърчава по гъвкавото им тълкуване,особено когато се наблюдава приложение на правен инструмент,както в националното законодателство,така и на Общностно ниво.По този начин европейските правни норми постепенно започват да се прилагат не само по отношение на случаи с трансграничен елемент,но и по отношение на чисто вътрешни-национални спорове,при които елементът на трансграничност не съществува при възникването им.По този начин както гражданите,така и икономическите субекти се сдобиват с достъп до инструменти,със значителна ефективност,която едновременно генерира правила за подсъдността, създавайки правна сигурност във вътрешния пазар,независимо от постоянното местожителство на страните по спора,а също така създава възможности за по бързо принудително изпълнение на съдебните решения, което намалява неплатежоспособността.Този процес напълно закономерно заличава  разликите между чисто вътрешните и международните спорове, доколкото потенциално всяко съдебно решение може да има трансграничен ефект,ако се наложи то да бъде принудително изпълнявано в друга държа членка.Така и гражданите и търговските дружества имат право на избор,когато искат да упражнят правото си на защита и да поискат от съда да признае вземането им срещу длъжника-било да използват облекчените европейски процедури по Европейската заповед за плащане и Европейската процедура по искове с ниска стойност,било да се обърнат към стандартните процесуални правила на всяка държава членка за защита на правата им.Хагската програма по този начин съдържа и серия от мерки,насочени към ефективността на принципа на взаимното признаване-стандартизиране на процедурите  и формулярите,наличието на минимални изисквания в процесуален аспект за определени действия,като връчването на книжа и съобщения,стартирането на исковото производство, изпълнението на решенията и прозрачността на дължимите разноски за производството.

РОЛЯТА НА СЪДИЯТА В ЕВРОПЕЙСКОТО ЮРИДИЧЕСКО ПРОСТРАНСТВО

Имайки на предвид характеристиките и природата на принципа на взаимното признаване,както и изискванията,произтичащи от идеята за пряко предаване на молби за правна помощ, може да се обобщи,че Съдебните органи на различните държави членки играят важна роля в процеса по изграждането на европейското юридическо пространство,като участници с водещо значение при създаването на нова юридическа култура,която ще има огромен позитивен ефект за защитата на правата на европейски граждани.Дали ние,магистратите бихме приели този феномен при упражняването на правораздавателната ни власт? Отговорът на този въпрос не е еднозначен,но едно е ясно-подобреното взаимно познание на правната област на всяка държава членка неминуемо ще увеличи взаимното доверие и сигурността,необходими за ефективното функциониране на принципа за взаимното признаване. По този начин повече от всеки друг път Съдебното сътрудничество по граждански дела се явява приоритетно за изграждането  на Европа и за очакванията на нейните граждани.Но това предизвикателство не е само за законодателите от Европейския Парламент и Съвета.Големи очаквания са насочени и към възможността на юристите и по специално съдиите за приложението на тези нови правила,основани на принципа на взаимното признаване и следователно на взаимното доверие.Това предизвикателство пред съдиите също така представлява и една нова възможност за тях да изградят една обща правна култура,която държи сметка на разнообразието от правни традиции в отделните Държави членки.Съдиите притежават специалното правомощие,но и задължение да обучат останалите граждани с оглед осигуряването на пълна свобода на движение за индивидите в значително разширения Европейски съюз.Именно това е едно от предизвикателствата ,пред които сме изправени и при настоящият курс,обхващащ основните насоки на Съдебното сътрудничество по граждански и търговски дела в Европейския съюз. 
Този документ е създаден в рамките на проект „Повишаване компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

